金餘元遺山來拜祖庭有紀行十首遂倚歌之先後殊時感慨一也 和元遺山一首
作者：王奕
朝代：宋

paragraphs: 魯橋卸淮舸，淖塗歷蓁蕪。
翠嶧倚天末，髣髴東南隅。
薄暮曲紀城，三清敞仙居。
平原積磥砢，靈河鳴泉珠。
小徑斗折上，行與狐兔俱。
循崖索斯篆，恍惚東封書。
叢巔集蓮瓣，巖巖瞰青徐。
正途盡茅塞，正爾宜羊車。
蚌珍不蔽美，岧嶢到枌榆。
南門肅孟廟，冠袂先摳趨。
氣大夙有配，邾少不必都。
盥既覿慈靖，擇師誰復如。